钦定古今图书集成/历象汇编/历法典/第030卷 > 宋十二
## 钦定古今图书集成/历象汇编/历法典/第030卷 > 宋十二

### 光宗绍熙四年布衣王孝礼请立表测景从之不果行

按《宋史光宗本纪》不载。　按《律历志》，绍熙四年，布衣
王孝礼言，“今年十一月冬至日，景表当在十九日壬
午，《会元历》注乃在二十日癸未，系差一日。《崇天历》癸
未日冬至，加时在酉初七十六分，《纪元历》在丑初一
刻六十七分，《统元历》在丑初二刻二分，《会元历》在丑
初一刻二百四十分。迨今八十有七年，常在丑初一
刻不减，而反增。《崇天历》实天圣二年造；《纪元历》崇宁
五年造，计八十二年。是时测景验气，知冬至后天，乃
减六十七刻半，方与天道协。其后陈得一造《统元历》，
刘孝荣造《乾道》《淳熙》《会元》三历，未常测景，苟弗立表
测景，莫识其差。乞遣官令太史局以铜表同孝礼测
验。”朝廷虽从之，未暇改作。

### 宁宗庆元四年秋九月诏造新历

按《宋史宁宗本纪》云云。　按《律历志》：《会元历》占候多
差，日官、草泽互有异同。诏礼部侍郎胡纮充提领官，
正字冯履充参定官，监杨忠辅造新历。右谏议大夫
兼侍讲姚愈言：“太史局文籍散逸，测验之器又复不
备，几何而不疏略哉？汉元凤间，言历者十有一家，议
久不决。考之经籍，验之帝王录，然后是非洞见。元和
间”，以《太初》违天益远，晦朔失实，使治历者修之，以无
文证验，杂议蜂起，越三年始定。此无他，不得儒者以
总其纲，故至于此也。《周官》冯相氏、保章氏，志日月星
辰之运动，而冢宰实总之。汉初，历官犹宰属也。熙宁
间，司马光、沈括皆尝提举司天监，故当是时，历数明
审，法度严密，乞命儒臣常兼提举，以专其责。

庆元五年夏五月，新历成，赐名《统天》。

按《宋史宁宗本纪》云云。　按《律历志》。监察御史张岩
论冯履唱为诐。辞罢去。诏通历算者所在具名来上。
及忠辅历成。宰臣京镗上进。赐名统天。颁之。凡《历经》
三卷。《八历冬至考》一卷。〈阙〉“《历交食考》三卷，《晷景考》一
卷，《考古今交食细草》八卷，《盈缩分损益率立成》二卷，
《日出入晨昏分立成》一卷，《岳台日出入昼夜刻》一卷，
《赤道内外去极度》一卷，《临安午中晷景常数》一卷，《禁
漏街鼓更点辰刻》”一卷，《禁漏五更攒点昏晓中星》一
卷，《将来十年气朔》二卷，《己未庚申二年细行》二卷，总
三十二卷，庆元五年七月辛卯朔，统天层推日食，云
阴不见。

庆元六年六月，《统天历》推日食，不验。

按《宋史宁宗本纪》不载。　按《律历志》，“六年六月乙酉
朔，推日食不验。”

### 嘉泰元年春二月诏求明历之士

按《宋史宁宗本纪》云云。　按《律历志》：中奉大夫、守秘
书监俞丰等请改造新历。监察御史施康年劾太史
局官吴泽、荆大声、周端友循默尸禄，言灾异不及时。
诏各降一官。臣僚言：“颁正朔，所以前民用也。比历书
一日之间吉凶并出，异端并用。如土鬼暗金兀之类，
则添注于凶神之上犹可也，而其首则揭九良之名，
其末则出九曜吉凶之法，勘昏行嫁之法，至于《周公
出行一百二十岁宫宿图》，凡闾阎鄙俚之说，无所不
有，岂正风俗、示四方之道哉！愿削不经之论。”从之。
嘉泰二年，诏草泽通晓历法者修治，又以日食误历，
官皆抵罪。

按《宋史宁宗本纪》，不载。　按《律历志》：嘉泰二年五月
甲辰朔，日有食之。诏太史与草泽聚验于朝，太阳午
初一刻起亏，未初刻复满，统天历先天一辰有半，乃
罢。杨忠辅诏草泽通晓历者应聘修治。　又五月朔，
日食，太史以为午正。草泽赵大猷言“午初三刻半，日
食三分。”诏著作郎张嗣古监视测验，大猷言然，历官
乃抵罪。

### 开禧三年以大理评事鲍澣之秘书监编修官曾渐充提领考定官定新历权附统天历颁行之

按《宋史宁宗本纪》不载。　按《律历志》：开禧三年，大理
评事鲍澣之言，“历者，天地之大纪，圣人所以观象明
时，倚数立法，以前民用而诏方来者。自黄帝以来，至
于秦汉，六历具存，其法简易，同出一术，既久而与天
道不相符合，于是太初、三统之法，相继改作，而推步
之术愈见阔疏。是以刘洪、祖冲之之减破斗分，追求月”道，而推测之法始加详焉。至于李淳风一行而后，
总气朔而合法效乾坤而拟数演算之法始加备焉。
故后世之论历，转为精密，非过于古人也。盖积习考
验而得之者审也。试以近法言之，自唐《麟德》《开元》而
至于五代，所作者国初《应天》而至于绍熙、会元，所更
者十二书，无非推求上元、开辟为演纪之首，气朔同
元，而七政会于初度。从此推步，以为历本，未尝敢辄
为截法，而立加减数于其间也。独石晋天福间，马重
绩更造《调元历》，不复推古上元甲子七曜之会，施于
当时，五年辄差，遂不可用，识者咎之。今朝廷自庆元
三年以来，测验气景，见旧历后天十一刻，改造新历，
赐名《统天》，进历未几，而推测日食已不验，此犹可也。
但其历书演纪之始，起于唐尧二百馀年，非开辟之
端也。气朔五星，皆立虚加、虚减之数，气朔积分，乃有
泛积、定积之繁。以外算而加朔馀，以距算而减转率，
无复彊弱之法，尽废方程之旧。其馀差满，不可备言。
以是而为术，乃民间之小历，而非朝廷颁正朔、授民
时之书“也。汉人以为历元不正，故盗贼相续。言虽迂
诞，然而历纪不治，实国家之重事。愿诏有司选演撰
之官，募通历之士，置局计论，更造新历，庶几并智合
议，调治日法，追迎天道，可以行远。”澣之。又言：“当杨忠
辅演造《统天历》之时，每与议论历事，今见《统天历》舛
近，亦私成新历。诚改新历，容臣投进，与太史”、草泽诸
人所著之历参考之。七月，澣之又言：“《统天历》来年闰
差，愿以诸人所进历，令秘书省参考颁用。”秘书监兼
国史院编修官、实录院检讨官曾渐言：“改历，重事也。
昔之主监事者，莫非道术精微之人，如太史公、洛下
闳、刘歆、张衡、杜预、刘焯、李淳、风一行、王朴等，然犹久
之不能无差。其馀不过递相祖述，依约乘除，舍短取
长，移疏就密而已，非有卓然特达之见也。一时偶中，
即复舛戾。宋朝敝在数改历法，《统天历》颁用之初，即
已测日食，不验，因仍至今置闰，遂差一月，其为当改
无疑也。然朝廷以一代钜典，责之专司，必其人确然
著论，破见行之非，服众多之口，庶几可见。”按乾道、淳
熙、庆元凡三改历，皆出刘孝荣一人之手，其后遂为
杨忠辅所胜。久之，忠辅历亦不验，故孝荣安职至今。
绍熙以来，王孝礼者数以自陈，每预测验，或中或不
中。李孝节、陈伯祥本皆忠辅之徒，赵达十筮之流，石
如愚献其父书，不就测验晷景，止定月食分数，其术
最疏。陈光则并与交食不论，愈无凭依。此数人者，“未
知孰为可付，故鲍澣之屡以为请。今若降旨开局，不
过收聚此数人者，和会其说，使之无争，来年闰差，其
事至重。今年八月，便当颁历外国，而三数月之间，急
遽成书，结局推赏，讨论未尽，必生诋訾。今刘孝荣、王
孝礼、李孝节、陈伯祥所拟改历及澣之所进历，皆巳
成书，愿以众历参考，择其与天道最近且密者颁用，
庶几来年置闰不差。请如先朝故事，搜访天下精通
历书之人，用沈括所议，以浑仪、浮漏、圭表测验，每日
纪录，积三五年，前后参较，庶几可传永久。”渐又言：“庆
元三年以后，气景比旧历有差，至四年改造新历未
成时，当颁五年历，乃差官以测算晷景、气朔、加时、辰
刻，附《会元历》颁赐。今若颁来年气朔，既有去年十月
以后、今年正月以前所测晷景，已见天道冬至加时
分数，来年置闰，比之《统天历》亦巳不同，兼诸所进历
并可参考。请速下本省，集判局官于本省参考，使澣
之覆考，以最近之历推筭气朔颁用。”于是诏渐充提
领官，澣之充参定官。草泽精筭造者、尝献历者与造
《统天历》者皆延之，于是开禧新历议论始定。诏以戊
辰年权附《统天历》颁之。既而婺州布衣阮泰发献《浑
仪》十论，且言“《统天》《开禧历》皆差，朝廷令造木浑仪”，赐
文解，罢遣之。

### 嘉定三年以邹淮言历差忒改造未及颁行

按《宋史宁宗本纪》不载。　按《律历志》：嘉定三年，邹淮
言“历书差忒，当改造。”试太子詹事兼同修国史、实录
院同修撰兼秘书监戴溪等言，“请询渐、澣之造历故
事。”诏溪充提领官，澣之充参定官，邹淮演撰，王孝礼、
刘孝荣提督，推筭官生十有四人，目法用三万五千。
四百。四年春，历成，未及颁行，溪等去国，历亦随寝。韩
𠈁胄当国，或谓“非所急，无复敢言历差者。”于是《开禧
历》附《统天历》行于世四十五年。

嘉定四年，以秘书省丁端祖请，试司天生。

按《宋史宁宗本纪》不载。　按《律历志》，嘉定四年，秘书
省著作郎兼权尚左郎丁端祖请考试司天生。
“嘉定十三年以日食不验，历官皆降一官。”

按《宋史宁宗本纪》不载。　按《律历志》：十三年监察御
史罗相言：“太史局推测七月朔太阳交食，至是不食，
愿令与草泽新历精加讨论。”于是泽等各降一官。

### 理宗淳祐四年召山林布衣造新历

按《宋史理宗本纪》不载。　按《律历志》，淳祐四年，“兼崇
政殿说书韩祥请召山林布衣造新历，从之。”

淳祐五年以日食不符历官左降按《宋史理宗本纪》。不载　按《律历志》。五年降算造成
永祥一官。以元算日食未初三刻。今未正四刻。元算
亏八分。今止六分故也。

淳祐八年，“召四方通历算者至都习学。”

按《宋史理宗本纪》不载。　按《律历志》：八年，朝奉大夫、
太府少卿兼尚书左司郎中、兼敕令所删修官尹涣
言：“历者所以统天地、侔造化，自昔皆择圣智典司其
事。后世急其所当缓，缓其所当急，以为利吾国者，惟
钱榖之务，固吾围者，惟甲兵是图。至于天文历数，一
切付之太史局，荒疏乖谬，安心为欺，朝士大夫莫有
能”诘者。请召四方方通历算者至都，使历官学焉。
淳祐十一年，殿中侍御史陈垓以新历多差，请参考
推算颁行。

按《宋史理宗本纪》不载。　按《律历志》：十一年，殿中侍
御史陈垓言：“历者天地之大纪，国家之重事。今淳祐
十年冬所颁十一年历称成永祥等依开禧新历推
算，辛亥岁十二月十七日立春，在酉正一刻。今所颁
历，乃相师尧等依淳祐新历推算，到壬子岁立春日
在申正三刻，质诸前历，乃差六刻。以此颁行天下，岂
不”贻笑四方。且许时演撰新历，将以革旧历之失。又
考验所食分数，开禧旧历仅差一二刻，而李德卿新
历差六刻二分有奇，与今颁行前、后两历所载立春
气候分数，亦差六刻则同。由此观之，旧历差少，未可
遽废；新历差多，未可轻用。一旦废旧历而用新历，不
知何所凭据。请参考推算颁行。

淳祐十二年秋八月，诏行《会天历》。

按：《宋史理宗本纪》云云。　按《律历志》：秘书省言：“太府
寺丞张湜同李德卿算造历书，与谭玉续进历书颇
有抵牾。省官参订两历得失，疏密以闻。”其一曰：“玉讼
德卿窃用崇天历日法三约用之。”考之《崇天历》用一
万五百九十为日法，德卿用三千五百三十为日法，
玉之言然。其二曰：“玉讼积年一亿二千二十六万七
千六百四十六，不合历法。今考之德卿用积年一亿
以上。”其三曰：“《玉讼》壬子年六月，癸丑年二月、六月、九
月丙辰，七月置闰，皆差一日。今秘书省检阅林光世
用二家历法各为推算。”其四曰：“《德卿历》与《玉历》壬子
年立春、立夏以下十五节气，时刻皆同，雨水、惊蛰以
下九节气，各差一刻。”其五曰：“德卿推壬子年二月乙
卯朔，日食带出已退所见大分八，《玉推》，日食带出已
退所见大分七。辰当壁宿六度同。”其六曰：“《德卿历》斗
分作三百六十五日二十四分二十八秒，《玉历》斗分
作三百六十五日二十四分二十九秒，二历斗分仅
差一秒，惟二十八秒之法，起于齐祖冲之，而德卿用
之，使冲之之法可久，何以历代增之？玉既指其谬，又
多一秒，岂能必其天道合哉？请得商确推算，合众长
而为一，然后赐名颁行。”十二年，历成，赐名“会天”，宝祐
元年行之。史阙其法。

### 度宗咸淳六年春正月行成天历

按《宋史度宗本纪》云云。　按《律历志》，是年十一月三
十日冬至，至后为闰。千一月既以颁历，浙西安抚司
准备差遣臧元震言：“历法以章法为重，章法以章岁
为重。盖历数起于冬至，卦气起于中孚，十九年谓之
一章。一章必置七闰，必第七闰在冬至之前，必章岁
至朔同日，故《前汉志》云：‘朔旦冬至，是谓章月’。《后汉志》
云：‘至朔同日，谓文章月。积分成闰，闰七而尽，其岁十
九，名之曰章’。”《唐志》曰：“天数终于九，地数终于十，合二
终以纪闰馀。”章法之不可废也若此。今所颁《庚午岁
历》，乃以前十一月三十日为冬至，又以冬至后为闰
十一月，莫知其故。盖庚午之闰与每岁闰月不同，庚
午之冬至与每岁之冬至又不同，盖自淳祐壬子数
至咸淳庚午，凡十九年，是为章岁，其十一月是为章
月。以十九年七闰推之，则闰月当在冬至之前，不当
在冬至之后。以至朔同日论之，则冬至当在十一月
初一日，不当在三十日。今以冬至在前十一月三十
日，则是章岁、至朔不同日矣。若以闰月在冬至后，则
是十九年之内止有六“闰，又欠一闰。且一章计六千
八百四十日，于内加七闰月除小尽积日六千九百
四十日，或六千九百三十九日，约止有一日。”今自淳
祐十一年辛亥章岁十一月初一日章月冬至后起
算，十九年至咸淳六年庚午，《章岁》十一月初一日当
为冬至，方管六千八百四十日。今算造官以闰月在
十一月三十日冬至之后，则此一章止有六闰。更加
六闰，除小尽外，实积止六千九百十二日，比之前后
章岁之数，实欠二十八日。历法之差，莫甚于此。况天
正冬至，乃历之始，必自冬至后积三年馀分，而后可
以置第一闰。今《庚午年章岁》，丙寅日申初三刻冬至，
去第二日丁卯仅有四分日之一，且未正日，“安得遽
有馀分？未有馀分，安得遽有闰月？”则是后一章之始，
不可推算，其谬可知矣。今欲改之，有简而易行之说。
盖历法有平朔，有经朔，有定朔。一大一小，此平朔也。
两大两小，此《经朔》也。三大三小，此定朔也。今正以定朔之说，则当以前十一月大为闰十月小，以闰十一
月小为十一月大，则丙寅日冬至，即可为十一月初
一。以闰十一月初一之丁卯为十一月初二日，庶几
递趱下一日置闰。十一月二十九日丁未，始为大尽。
然则冬至既在十一月初一，则至朔同日矣。闰月既
在至节前，则十九年七闰矣。此昔人所谓“晦节无定，
由时消息，上合履端之始，下得归馀于终”，正谓此也。
夫历久未有“不差，差则未有不改者。后汉元和初，历
差，亦是十九年不得。《七闰。历》虽已颁，亦改正之，顾今
何靳于改之哉？”元震谓：“某儒者，岂欲与历官较胜负，
既知其失，安得默而不言邪？”于是朝廷下之有司，遣
官偕元震与太史局辨正，而太史之词穷。元震转一
官判太史局，邓宗文、谭玉等各降官有差，因更造历。
六年，历成，诏试礼部尚书冯梦得序之。七年颁行，即
成《天历》也。